b'\n_START_ARTICLE_\nRy\xc5\xa1i\xc5\xb3 istorijos muziejus\n_START_PARAGRAPH_\nRy\xc5\xa1i\xc5\xb3 istorijos muziejus \xe2\x80\x93 Kauno senamiestyje (Rotu\xc5\xa1\xc4\x97s a. 19) buv\xc4\x99s muziejus. Muziejaus steig\xc4\x97jas \xe2\x80\x93 TEO LT.\n_START_SECTION_\nIstorija\n_START_PARAGRAPH_\nRy\xc5\xa1i\xc5\xb3 istorijos muziejaus pastatai, kaip ir Kauno rotu\xc5\xa1\xc4\x97, pastatyti XVI\xe2\x80\x93XVII a. Tai buvo du m\xc5\xabriniai svirnai eksportuojamiems gr\xc5\xabdams sukrauti. Per 1655\xe2\x80\x931660\xc2\xa0m. kar\xc4\x85 pastatai apgriauti. Po Respublikos tre\xc4\x8diojo padalijimo svirnuose \xc4\xafrengtas kal\xc4\x97jimas._NEWLINE_1812\xc2\xa0m. \xc4\xaf vakarus nuo pietinio svirno (Rotu\xc5\xa1\xc4\x97s a. 17) pranc\xc5\xabzai pastat\xc4\x97 m\xc5\xabrin\xc4\x99 kepykl\xc4\x85 su 12 duokepi\xc5\xb3 krosni\xc5\xb3 ir dideliu kaminu, \xc4\xaf vakarus nuo \xc5\xa1iaurinio svirno (Rotu\xc5\xa1\xc4\x97s a. 20)\xc2\xa0\xe2\x80\x93 fachverkin\xc4\xaf sand\xc4\x97l\xc4\xaf, o tarp j\xc5\xb3\xc2\xa0\xe2\x80\x93 dar vien\xc4\x85 trobes\xc4\xaf. Tais pat metais abu svirnai apdeg\xc4\x97. 1815\xc2\xa0m. suremontuota kepykla, pakeistos medin\xc4\x97s konstrukcijos, perm\xc5\xabryti skliautai, pastatytos dvi naujos krosnys._NEWLINE_1820\xc2\xa0m. architektas \xc5\xbdozefas Pusj\xc4\x97 (pranc. Joseph Poussier,\xc2\xa0?\xe2\x80\x931821) sudar\xc4\x97 projekt\xc4\x85, kuriuo numat\xc4\x97 pastatuose \xc4\xafrengti pa\xc5\xa1to kontor\xc4\x85, miesto svarstykles ir susirinkim\xc5\xb3 sal\xc4\x99. Rekonstrukcija vyko 1821\xe2\x80\x931826\xc2\xa0m., pri\xc5\xbei\xc5\xabrint architektui Lenzei. Fachverkiniame sand\xc4\x97lyje \xc4\xafrengtos pa\xc5\xa1to arklid\xc4\x97s, kituose pastatuose\xc2\xa0\xe2\x80\x93 pa\xc5\xa1tininko butas, ledain\xc4\x97, ve\xc5\xbeimin\xc4\x97 pa\xc5\xa1to karietoms. 1822\xc2\xa0m. kiemo viduryje i\xc5\xa1kastas \xc5\xa1ulinys._NEWLINE_XIX a. pirmojoje pus\xc4\x97je pietiniame korpuse \xc4\xafrengta laikina rezidencija prava\xc5\xbeiuojan\xc4\x8diam \xc4\xaf u\xc5\xbesien\xc4\xaf carui, kitame korpuse veik\xc4\x97 restoranas. Tiesiant Peterburgo-Var\xc5\xa1uvos-Karaliau\xc4\x8diaus plent\xc4\x85 (1830\xe2\x80\x931835\xc2\xa0m.) pastatuose \xc4\xafrengta arkli\xc5\xb3 pa\xc5\xa1to stotis. 1847\xc2\xa0m. Kauno gubernijos nurodymu statybos b\xc5\xabrio kapitonas Vinteris pareng\xc4\x97 pa\xc5\xa1to stoties rekonstrukcijos projekt\xc4\x85. Pagal j\xc4\xaf buvo i\xc5\xa1griautos duonos kepimo krosnys ir \xc4\xafrengta nauja ve\xc5\xbeimin\xc4\x97, perstatytas fachverkinis sand\xc4\x97lis, greta arklid\xc5\xbei\xc5\xb3 pastatyta kalv\xc4\x97. 1848\xe2\x80\x931858\xc2\xa0m. kompleks\xc4\x85 nuomojo dvarininkas Kups\xc4\x8dius._NEWLINE_1908\xe2\x80\x931919\xc2\xa0m. viename i\xc5\xa1 flygeli\xc5\xb3 (Rotu\xc5\xa1\xc4\x97s a. 19) gyveno archeologas, dailininkas ir literatas Tadas Daugirdas. \xc4\x8cia prab\xc4\x97go brand\xc5\xbeiausi jo gyvenimo metai. 1898\xc2\xa0m. miesto valdybos nutarimu i\xc5\xa1 Rotu\xc5\xa1\xc4\x97s \xc4\xaf buvusio arkli\xc5\xb3 pa\xc5\xa1to stoties \xc5\xa1iaurinio kurpuso antr\xc4\x85 auk\xc5\xa1t\xc4\x85 perkeltas Kauno miesto muziejus. 1906\xc2\xa0m. mirus jo direktoriui K. Gukovskiui, muziejaus likimu susidom\xc4\x97jo T. Daugirdas. 1909\xc2\xa0m. jis tapo muziejaus vadovu ir vadovavo jam iki mirties._NEWLINE_Po Antrojo pasaulinio karo pastatai naudoti \xc5\xabkiniams reikalams. 1982\xe2\x80\x931984\xc2\xa0m. architekt\xc4\x97 Saul\xc4\x97 Mickevi\xc4\x8dien\xc4\x97 atliko komplekso tyrimus._NEWLINE_1994\xc2\xa0m. LR Ry\xc5\xa1i\xc5\xb3 ministerija, ministro pavaduotojo Antano Matau\xc5\xa1o Vaisos iniciatyva \xc5\xa1iuose pastatuose \xc4\xafk\xc5\xabr\xc4\x97 Pa\xc5\xa1to, telekomunikacij\xc5\xb3 ir informatikos muziej\xc5\xb3. 2001\xc2\xa0m. muziejus pavadintas Ry\xc5\xa1i\xc5\xb3 istorijos muziejumi._NEWLINE_2016\xc2\xa0m. muziejus reorganizuotas, prijungiant j\xc4\xaf prie Kauno miesto muziejaus. Nuspr\xc4\x99sta visus muziejaus eksponatus palikti Kaune, i\xc5\xa1skirstant po tam tikras mieste esan\xc4\x8dias erdves: VII-aje Kauno tvirtov\xc4\x97s forte, Miesto muziejuje bei KTU universitete. Istorinis pastatas atiduotas Kauno savivaldyb\xc4\x97s kuruojamam lic\xc4\x97jui.\n_START_SECTION_\nArchitekt\xc5\xabra\n_START_PARAGRAPH_\nDu tvora sujungti pa\xc5\xa1to stoties pastatai stovi simetri\xc5\xa1kai Rotu\xc5\xa1\xc4\x97s r\xc5\xabm\xc5\xb3 i\xc5\xa1ilgin\xc4\x97s a\xc5\xa1ies at\xc5\xbevilgiu. Tarp korpus\xc5\xb3 yra u\xc5\xbedaras kiemelis, i\xc5\xa1 abiej\xc5\xb3 pusi\xc5\xb3 u\xc5\xbedarytas tvoromis su segmentin\xc4\x97s arkos dviv\xc4\x97riais vartais. Pro juos kiemelis susisiekia i\xc5\xa1 vienos pus\xc4\x97s su aik\xc5\xa1te, i\xc5\xa1 kitos \xe2\x80\x93 su \xc5\xabkiniu kiemu. Didysis \xc5\xabkinis kiemas u\xc5\xbedaromas dvejais vienaauk\xc5\xa1\xc4\x8diais \xc5\xabkiniais pastatais su tvora. \xc4\xae \xc5\xabkin\xc4\xaf kiem\xc4\x85 yra i\xc5\xa1 aik\xc5\xa1t\xc4\x97s atskiri vartai su arkine anga, esantys \xc5\xa1alia \xc5\xa1iaurini\xc5\xb3 arklid\xc5\xbei\xc5\xb3. Kiemas gr\xc4\xafstas trinkel\xc4\x97mis ir akmenimis, auga med\xc5\xbeiai. Eksponuojama senovin\xc4\x97 pa\xc5\xa1to karieta stikliniame korpuse, telefono-automato b\xc5\xabdel\xc4\x97. Teritorijos plotas \xe2\x80\x93 0,33 ha._NEWLINE_Pastatai atitinka v\xc4\x97lyvojo klasicizmo tradicijas. \xc5\xa0ias tradicijas atspindi simetri\xc5\xa1kas korpus\xc5\xb3 komponavimas, vienodais tarpais i\xc5\xa1d\xc4\x97styti sta\xc4\x8diakampiai langai, did\xc5\xbeiuliai, pusapskri\xc4\x8diai fronton\xc5\xb3 langai, karnizai su dantukais._NEWLINE_2001 m. pa\xc5\xa1to stoties pastat\xc5\xb3 kompleksas \xc4\xafra\xc5\xa1ytas \xc4\xaf LR Nekilnojam\xc5\xb3j\xc5\xb3 kult\xc5\xabros vertybi\xc5\xb3 registr\xc4\x85.\n_START_SECTION_\nMuziejus\n_START_PARAGRAPH_\nRy\xc5\xa1i\xc5\xb3 istorijos muziejuje buvo kaupiami apie Lietuvos ir kit\xc5\xb3 pasaulio \xc5\xa1ali\xc5\xb3 ry\xc5\xa1i\xc5\xb3 raid\xc4\x85 pasakojantys pa\xc5\xa1to, radijo, telegrafo, telefono, informatikos eksponatai, dokumentai, nuotraukos. \xc4\x8cia rengtos filatelijos, filokartijos, numizmatikos, tapybos, dizaino, liaudies amat\xc5\xb3, technikos paveldo parodos, bendradarbiaujant su kitomis kult\xc5\xabros \xc4\xafstaigomis ir priva\xc4\x8diais asmenimis._NEWLINE_Muziejaus teritorijoje atliekant archeologinius kasin\xc4\x97jimus, buvo rasta XVI-XVII a. pabaigos bronzos lydymo krosnies pakura. Tais laikais joje buvo lydomi Kauno varpai. Pakura eksponuojama po specialiu permatomu stogeliu.'